**Æskulýðsdagurinn 3. mars**

**Rauður:** Í dag kveikjum við á rauða kertinu fyrir kærleika og biðjum þess að fá að vaxa í kærleika Guðs og miðla honum áfram.

Sagan af David Kibuuka.

David er 19 ára strákur, næst elstur í hópi fjögurra systkina frá suðurhluta Úganda. Móðir þeirra er einstæð svo að systkinin hafa þurft að leggja mikið á sig til að standa saman og styðja við heimilið.

David byrjaði að vinna erfiðisvinnu þegar hann var 11 ára til að geta borgað skólagjöld fyrir sjálfan sig og keypt mat fyrir systkini sín. Hann sótti um að komast í verknámið sem Hjálparstarf kirkjunnar styrkir í Kampala og lærði rafvirkjun þar. Eftir námið fékk hann styrk til að stofna eigið raftækja verkstæði.

David gengur það vel að hann nær að greiða fyrir skólagöngu systkina sinna á sama tíma og hann nær að leggja fyrir peninga því hann dreymir um að kaupa land og verða bóndi.

Með því að styrkja börn til náms bætum við ekki aðeins líf þeirra heldur allrar fjölskyldunnar og næstu kynslóða.

**Bæn:**

Elsku Guð, við biðjum þig að hjálpa okkur að vera til staðar fyrir aðra. Láttu kærleikann sem streymir frá þér lita lífið okkar svo að við séum tilbúin að aðstoða náunga okkar. Amen.

**10. mars, fyrsti sunnudagur í föstu.**

**Appelsínugulur:** Í dag kveikjum við á appelsínugula kertinu og biðjum Guð um að styrkja okkur þegar við vinnum að jákvæðum breytingum í okkar eigin lífi.

Sagan af Robert Katungi

Robert er 22 ára maður frá Úganda. Þegar hann var 7 ára var hann lokkaður til höfuðborgarinnar Kampala í von um að fá að ganga í skóla. Þar lenti hann í vinnuþrælkun í þrjú ár áður en honum tókst að snúa aftur heim til foreldra sinna. Hann átti nokkuð slitrótta skólagöngu þar sem foreldrarnir höfðu ekki alltaf efni á að borga skólagjöldin. Þegar Robert var 14 ára flutti hann til eldri bróður síns sem var orðinn prestur í Kampala. Þar kynntist Robert starfsmönnum menntasmiðjunnar sem Hjálparstarf kirkjunnar styrkir í Kampala. Honum var boðið pláss á klæðskerabraut og í dag á hann og rekur eigin saumastofu. Hann starfar sem sjálfboðaliði í félagsmiðstöð menntasmiðjunnar því sjálfur vill hann meina að hann hefði aldrei öðlast sjálfstraust til að fara í eigin rekstur ef ekki hefði verið fyrir hvatninguna sem hann fékk þar.

Þegar við styrkjum Kampala verkefni Hjálparstarfsins erum við að gefa þúsundum ungmenna hjálp til sjálfshjálpar.

**Bæn:**

Guð sem ert kærleikur, gefðu okkur styrk og kraft til að nýta páskaföstuna til góðs. Hjálpaðu okkur að sjá hverju þú vilt breyta í okkar lífi svo að við getum vaxið í trúnni og fylgt friðarvegi þínum. Amen

**17. mars – annar sunnudagur í föstu.**

**Gulur:** Við kveikjum á gula kertinu og leiðum hugann að þeim sem hafa þurft að flýja heimili sitt eða land til að leita að friði og öryggi.

Sagan af Sharon Masereka

Í dag fáum við sögu af afmælisbarni.

Sharon er fædd 17. mars árið 2000 og verður því 19 ára í dag. Eflaust er hún búin að skipuleggja afmælisveislu og ætlar að gera sér glaðan dag.

Sharon er frá úthverfi Kampala. Hún er miðjubarnið í stórum systkinaflokki, þurfti að hjálpa mikið heima við og fékk því ekki að fara í skóla á hverjum degi. Hún lenti í slæmum félagsskap þegar hún var táningur og var farin að hanga með þekktu unglingagengi þegar pabbi hennar grípur inn í og fær pláss fyrir hana í menntasmiðjunni sem Hjálparstarf kirkjunnar styrkir í Kampala. Þar byrjaði hún að læra að elda mat en brátt kom í ljós að hún hefur mikla sönghæfileika. Hún fékk að taka nokkra tíma á tónlistarbraut og eftir að hún útskrifaðist fékk hún styrk til að fara í frekara söngnám. Núna er hún í tónlistarskóla í Kampala og dreymir um að fá að starfa við að hjálpa ungum stelpum sem voru í svipaðri stöðu og hún.

Bæn:

Heilagi Guð, við þökkum þér fyrir það að jafnvel við hér á litla Íslandi getum haft mikil og jákvæð áhrif á systkini okkar um allan heim sem dreymir um betra líf. Opnaðu hjarta okkar fyrir því að það sé köllun okkar í þessu lífi að vera til staðar fyrir náungann. Amen.

**24. mars – þriðji sunnudagur í föstu.**

**Grænn**: í dag kveikjum við á græna kertinu og beinum huga okkar að náttúrunni og framtíðinni.

**Sagan af Scovia Nakchwa**

Scovia er 18 ára stelpa sem ólst upp í úthverfi Kampala. Hún er munaðarlaus og bjó ýmist hjá frænda sínum, eldri bróður eða ömmu þegar hún var á grunnskólaaldri. Hún átti mjög erfitt, glímdi við sorg og höfnun og leit framtíðina ekki björtum augum. Hún kynntist krökkum sem sóttu í menntasmiðju sem Hjálparstarf kirkjunnar styrkir í Kampala. Þar fékk hún mikla aðstoð frá félagsráðgjöfum og var boðið að prufa ýmsar námsbrautir til að finna út hvar áhugi hennar og hæfileikar lægju. Námið og þessi jákvæði félagsskapur varð mikil blessun inn í hennar líf og varð til þess að hún fékk vinnu hjá fyrirtæki sem framleiðir sjónvarpsþætti og er nú kynnir í þáttum sem eru sendir út á samfélagsmiðlum. Hana dreymir um að verða fræg leikkona svo að hún geti notað frægð sína til að hjálpa börnum sem voru í sömu stöðu og hún.

**Bæn:** Guð vonarinnar, hjálpaðu okkur að muna að þú ert alltaf með okkur, jafnvel þegar við upplifum þrengingar og erfiðleika. Styrktu þá von okkar og trú að lífið og framtíðin sé alltaf í þínum höndum. Amen.

**31. Mars – fjórði sunnudagur í föstu.**

**Blár:** Í dag kveikjum við á bláa kertinu fyrir samstöðu og samkennd.

Sagan af Edgar Nasaira.

Edgar er tvítugur maður frá litlu þorpi í Úganda. Hann var 13 ára þegar hann var sendur að heiman þar sem fjölskyldan hafði ekki efni á að sjá fyrir honum og yngri systkinum hans sem eru fimm. Edgar ákvað að freista gæfunnar og fara til Kampala. Þar lenti hann fljótlega í vinnuþrælkun og þrælaði á veitingahúsi í heilt ár án launa, fékk aðeins mat og húsaskjól. Hann upplifði andlegt, líkamlegt og kynferðislegt ofbeldi þau ár sem hann reyndi að komast af á götum Kampala. Fyrir fjórum árum komst hann í kynni við félagsráðgjafa sem starfar í menntasmiðjunni sem Hjálparstarf Kirkjunnar styrkir í Kampala. Edgar fékk tækifæri til að læra rafvirkjun og fékk góða vinnu sem rafvirki strax að námi loknu. Hann er núna sjálfboðaliði fyrir skólann og hjálpar ungum strákum á götum Kampala að komast í nám og öðlast von um betri framtíð.

Bæn: Heilagi Guð, hjálpaðu okkur að muna að við getum haft mikil áhrif á líf samferðafólks okkar. Gefðu að við leyfum okkur að finna til með öðrum svo að við leiðum ekki þjáningar náungans hjá okkur. Amen.

**7. apríl – fimmti sunnudagur í föstu.**

**Kóngablár:** Við kveikjum á kóngabláa kertinu og biðjum fyrir friði milli alls fólks.

**Sagan af Winnie Namugula**

Winnie er 16 ára stelpa og kemur frá litlu þorpi í Úganda. Lífið er ekki alltaf auðvelt fyrir ungar stelpur á þessum slóðum. Það er ekki sjálfgefið að þær hljóti menntun og margar falla í þá neyð að selja sjálfa sig til að lifa af. Móðir Winnie vildi gefa dóttur sinni möguleikann á betri framtíð og flutti því með henni til Kampala. Þar komu þær Winnie í verkmenntasmiðjuna sem Hjálparstarf kirkjunnar styrkir. Winnie er að læra hárgreiðslu en þegar hún er ekki í smiðjunni hjálpar hún mömmu sinni að selja föt á markaðstorginu í borginni. Þær mæðgur dreymir um að Winnie geti stofnað sína eigin hárgreiðslustofu og þannig öðlast bjartari framtíð. Sérfræðingar á sviði sjálfbærni hafa sýnt fram á að áhrifaríkasta leiðin til að vinna gegn fátækt, offjölgun og meira að segja loftslagsbreytingum sé að styrkja stelpur í fátækum löndum til náms. Þegar við styrkjum starf Hjálparstarfsins í Úganda erum við með beinum hætti að bæta líf og framtíð margra stúlkna í viðkvæmri stöðu.

Bæn: Guð okkar allra, hjálpaðu okkur að hlusta á þig þegar þú talar við okkur og reynir að leiða okkur inn á friðarveginn þinn. Gefðu okkur visku í öllum aðstæðum svo að við veljum frið, en ekki reiði, ósætti, gremju eða hatur.

**14. apríl - Pálmasunnudagur**

**Fjólublár:** í dag kveikjum við á fjólubláa kertinu fyrir sorg.

Alla páskaföstuna hafa verið sagðar sögur af ungu fólki sem Hjálparstarf kirkjunnar hefur aðstoðað með beinum hætti. Ungmennum sem áttu sér litla von, áttu jafnvel í hættu að festast í þrælkun, misnotkun, fátækt og eymd. En þessar sögur eru sögur af upprisu, þær sýna okkur hvað við getum haft mikil og jákvæð áhrif á náungann.

Þær sýna okkur að ég og þú fáum tækifæri á hverjum degi til að hjálpa og styðja við bræður okkar og systur í fjarlægum löndum, og hérna heima. Það hefur aldrei verið auðveldara en nú.

Núna við upphaf kyrruviku fáum við að heyra af því þegar Jesús ríður inn í Jerúsalem, við vitum hvað bíður hans, við þekkjum þá þjáningu og sorg sem litar páskasöguna. Við getum ekki tekið allar þjáningar og sorgir heimsins inn á okkur, það myndi gera út af við okkur – hinsvegar þurfum við að leyfa okkur að finna til með öðrum, því að það getur gefið okkur kraft og styrk til að mæta neyð náungans í verki. Það sem nærir okkur á þeirri ferð er sjálf páska vonin, að dauði, þjáning og hatur muni aldrei eiga síðasta orðið – að lífið sigri alltaf.

Bæn: Guð lífsins, jafnvel þótt ég fari um dimman dal, óttast ég ekkert illt, því þú ert hjá mér. Gefðu okkur hugrekki og von frammi fyrir erfiðleikum heimsins. Gefðu okkur styrk til að vera ljós og salt heimsins eins og þú biður okkur um að vera. Amen.